b'\n_START_ARTICLE_\nKru\xc5\xa1na enota\n_START_PARAGRAPH_\nKru\xc5\xa1na enota (KE) je merilo, s katerim se podaja koli\xc4\x8dina ogljikovih hidratov v dolo\xc4\x8deni hrani. Gre za pomagalo sladkornim bolnikom za oceno potrebe po insulinu po dolo\xc4\x8denem obroku hrane oziroma za na\xc4\x8drtovanje diete. Ena kru\xc5\xa1na enota pomeni koli\xc4\x8dino hrane, ki vsebuje 12 g ogljikovih hidratov. Ta opredelitev izhaja iz nem\xc5\xa1ke prehranske zakonodaje, medtem ko v \xc5\xa0vici opredeljujejo eno kru\xc5\xa1no enoto kot koli\xc4\x8dino hrane, ki vsebuje 10 g ogljikovih hidratov. Dolo\xc4\x8dene dr\xc5\xbeave uporabljajo za izra\xc5\xbeanje koli\xc4\x8dine hrane, ki vsebuje 10 g ogljikovih hidratov, t. i. ogljikohidratno enoto._NEWLINE_Ena od slabosti podajanja vrednosti ogljikovih hidratov v kru\xc5\xa1nih enotah je ta, da kru\xc5\xa1na enota opredeli le kolikostno (kvantitativno) vsebnost, ne izra\xc5\xbea pa kakovosti vsebujo\xc4\x8dih ogljikovih hidratov oziroma njihovega vpliva na porast krvnega sladkorja.'